Nuuskommentaar: Willemse-voorval los dalk niks op‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Die Willemse-voorval bied nou ná die finale uitslag van ’n ondersoek die geleentheid dat die land die rassismekwessie kan begin verteer, en vorentoe beweeg. Op Maroela Media is daar die afgelope weke baie moeite gedoen om die sensitiwiteit rondom rassisme vanuit verskillende hoeke aan te spreek. Daar is onder meer gekyk hoe die raskwessie via swart Amerikaners na Suid-Afrika oorspoel, en selfs Fanon is onder die vergrootglas geplaas. Tog, so lyk dit, is daar net aan die oppervlak gekrap. Wat ’n mens diep aan die hart gryp, kan nie altyd mooi verstaanbaar bekend gemaak word nie. Baie skade is boonop aangerig toe ’n minister van sport die twee wit “beskuldigdes” sonder ’n ondersoek skuldig bevind en gevonnis het. Willemse het geweier om aan die finale ondersoek deel te neem, en tog met die uitslag foutgevind. Wat nou? SuperSport kan nou regstegnies presies reg optree, maar dit is duidelik dat van die rassedrywers dit nie sal aanvaar nie. Niemand kan hartsake in wetgewing vasvang nie, en dit het ook uit Maroela Media se stroom navorsingstukke geblyk. Die handhawing van die nasionale vredesverdrag het van talle kante onder druk gekom, sodat tereg gevra kan word of dit nog hoegenaamd bestaan, hetsy amptelik of informeel. Gelukkig weet ons dat leserskommentare nie altyd verteenwoordigend van ’n meerderheid is nie. Vir aanhangers van sekere idees is daar dikwels selfs ’n “skare” wat skielik deelneem wanneer die saak ter sprake kom. Hierdie georkestreerdheid staan dikwels duidelik uit weens gebruik van terminologie wat onderling posgevat het. Intimiderende vitrioel word ruim ingespan. Soos ander publikasies probeer Maroela Media ook voorsorg tref om nie vir afbrekende sake misbruik te word nie. Tog bied die Willemse-insident die geleentheid om ’n mylpaal te maak staan van waar verantwoordelike mense vorentoe kan beweeg. Akademici wat so gou die pen aan Willemse se kant opgeneem het, sal moet besin oor hul posisionering. Ook bruin meningsvormers wat so gou ’n historiese apartheidsassosiasie getref het, sal versigtiger moet trap. ’n Mens wil ander nie die reg om te rou oor dit wat gekwets het ontneem nie, maar dan sonder ’n roede vir mense wat geen aandeel in die orkestrasie van die verlede gehad het nie. Almal moet oplossingsgerig optree.